text: Stellan Skarsgård
  
  publiceret: 2023-06-19 09:04:28+02:00
  Stellan Skarsgård er en internationalt kendt svensk skuespiller, som har medvirket i en lang række film. Han er far til skuespiller og instruktør Alexander Skarsgård.
  Skarsgård er især kendt for sit samarbejde med Lars von Trier. Han medvirkede i Breaking the Waves (1996), hvor han spillede den mandlige hovedrolle, samt i både Dancer in the Dark (2000), Dogville (2003) og Melancholia (2011), og i 2013 spillede han den mandlige hovedrolle i Nymphomaniac.
  Skarsgård spillede en af de bærende roller i den historiske drama-serie Chernobyl (2019) om Tjernobyl-katastrofen i 1986. I 2021 medvirkede han i den berømte sci-fi og fantasy-film Dune, der er en filmatisering af Frank Herberts berømte roman med samme navn.
  Skarsgård fik sit skandinaviske filmgennembrud i Den enfaldige mördaren (1982, Den enfoldige morder), og i 1986 spillede han hovedrollen i tv-serien Bombi Bitt och jag.
  Han har siden udvist stor evne til at portrættere stor og tilnærmelsesvis uberegnelig lidenskab bag et ellers helt almindeligt ydre, hvilket er blevet anvendt i P.S. Krøyer-portrættet Hip, Hip, Hurra (1987), hvor han spiller den berømte Skagensmaler. Det samme gør sig gældende i den oscarbelønnede Good Will Hunting (1997) og Glasblåsarns barn (1998, Glaspusterens børn).
  Skarsgård medvirkede i løbet af 1990'erne i de amerikanske genrefilm The Hunt for Red October (1990, Jagten på Røde Oktober) og Ronin (1998). Han har desuden medvirket i musicalen Mamma Mia! – The Movie (2008), der er skrevet over ABBA's musik, og i 2010 spillede han hovedrollen i den norske film En ganske rar mand, der har manuskript af Kim Fupz Aakeson.
  I 2009 medvirkede han i Ron Howards Engle og Dæmoner, som bygger på Dan Browns roman af samme navn, og i 2011 spillede han med i David Finchers berømte thriller The Girl with the Dragon Tattoo (Mænd der hader kvinder), som bygger på en Stieg Larssons roman af samme navn.